Primarul General al Capitalei spune că era constient că Bucureştiul nu a avut prima şansă în competiţia pentru titlul de Capitală Europeană Culturală în 2021. Într-un mesaj pe Facebook, Gabriela Firea găseşte şi explicaţii: strategia Uniunii Europene este, spune ea, să încurajeze regiuni dezavantajate să obţină acest titlu, nu capitale administrative.

„Am fost de la început conștientă că Bucureștiul nu are prima șansă în această competiție pentru titlul de Capitală Europeană pentru anul 2021.

Dacă vă uitați la orașele care au purtat acest titlul în ultimul deceniu, dar și mai în spate, veți vedea că foarte puține dintre câștigătoare erau și capitale administrative în statele pe care le reprezentau.

Evident, strategia Uniunii Europene în această chestiune este de a sprijini anumite regiuni mai dezavantajate sa intre în circuitul cultural european. Deci era evident ca prima opțiune a celor care analizează astfel de dosare e spre oraşele mai mici, care nu au avantajele pe care le are Bucureștiul în ceea ce privește infrastructura, programele culturale sau pontențialul turistic”, scrie Gabriela Firea pe Facebook.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media

Primarul general al Capitalei susţine că ştia toate aceste argumente, dar s-a abţinut să le spună până acum, ca să nu-i descurajeze pe cei care au realizat proiectul cu care Bucureştiul a concurat pentru titlul de Capitală Culturală Europeană în 2021.

„Aşadar, decizia nu ne surprinde și nici nu ne întristează.

Pentru că până la urmă, scopul nu este neapărat de a câștiga titlul în sine, deși e important și acest lucru. Dar mai important cred că este parcursul, competiția în sine. Pentru că fiecare oraș participant își construiește o strategie culturală pe termen lung, planifică anumite activități culturale pentru locuitori și face acțiuni concrete pentru sprijinirea diversității culturale. Bucureștiul deja a făcut acest lucru. Avem o strategie culturală, ceea ce nu aveam înainte. Avem un program coerent de activități culturale, ceea ce nu aveam înainte, avem o viziune mult mai clară de a duce fenomenul cultural mai aproape ce cetățeni, de a stimula activitățile culturale și de a dezvolta infrastructura culturală în cartiere, nu doar în zona centrală. Toate acestea sunt acumulări care ne rămân după această competiție”, mai scrie Gabriela Firea.